Horsens: AC Horsens' største udfordring i vinterens transfervindue har været højre back, men nu er der efter et langt tilløb kommet en afklaring. AC Horsens har købt Rune Frantsen af Vendsyssel.

Den 26-årige nordjyde har skrevet under på en fire-årig kontrakt og allerede i eftermiddag møder han sine nye holdkammerater, når han ankommer til AC Horsens' træningslejr på La Manga i Spanien.

Mads Døhr Thychosen, der var lejet i FC Midtjylland i efteråret, spillede pladsen med stor succes før jul, men selv om det lignede en oplagt forlængelse af samarbejdet, er det nu istedet Rune Frantsen, der skal spille pladsen.

- Rune Frantsen er uden sammenligning den bedste højre back, som vi kunne få. Vi kender ham indgående fra vores kampe mod Vendyssel. Han er pågående, hurtig og løbestærk. Han vil fra dag et styrke vores tyngde og bredde i truppen, siger manager Bo Henriksen.

Bo Henriksen har ikke lagt skjul på, at han gerne ville have beholdt Mads Døhr Thychosen.

- Det er rigtigt, men vi ville allerhelst finde en permanent løsning på højreback, så vi kunne arbejde mere langsigtet. Vi har tidligere været interesseret i Rune Frantsen, og nu bød muligheden sig for at tilknytte ham på en længere kontrakt, siger Bo Henriksen.

Rune Frantsen har tidligere været på vej til Superligaen via en aftale med Viborg, men den transfer gik i vasken, da Viborg rykkede ud af den bedste række.

- Vi får tilgang af en sulten og ærgerrig spiller. Det har vi haft god held med tidligere, og det er den type spillere, vi gerne vil have på holdet, siger Bo Henriksen.

Med købet af Rune Frantsen har Bo Henriksen brugt sit transferbudget.

- Vi har brugt de penge, vi har med tilgangen af Rune Frantsen, så der skal dumpe et tilbud på en kontraktfri spiller ned fra himlen, som vi ganske enkelt ikke kan sige nej til, hvis der skal ske mere, siger Bo Henriksen.

Med Rune Frantsens ankomst til træningslejren i Spanien kan AC Horsens nå at få spillet den nye højre back ind på holdet.

AC Horsens møder mandag kl. 12 CSKA Moskva, og her kan Rune Frantsen få debut.